Tendai Biti op borgtog ná aanrandingsklag | Maroela Media
'n Argieffoto van Tendai Biti. (Foto: Jekesai Njikizana/AFP)
Die polisie in Zimbabwe het 'n voormalige minister van finansies en voorste opposisielid laat Vrydag in hegtenis geneem vir die beweerde aanranding van 'n Russiese burger verlede maand.
Tendai Biti (53) is op borgtog vrygelaat na 'n aand agter tralies. Die saak teen hom is tot 18 Januarie vir verhoor uitgestel.
Die aanklag teen Biti, adjunkpresident van Zimbabwe se grootste opposisieparty, die Movement for Democratic Change (MDC), spruit uit 'n beweerde voorval tydens 'n hofsitting verlede maand.
Biti, 'n prokureur, was betrokke by die verdediging van 'n kliënt wat betrek word by die Harare-lughawepadskandaal.
Die betrokke Russiese burger, Tatiana Aleshina, het in die hof glo deurlopend vir die staatsaanklaers gefluister.
Biti het by die landdros gekla oor Aleshina se gedrag.
"Ná die verhoor het Aleshina vir Biti gekonfronteer en gesê hy mag nie haar naam noem nie," het Fadzayi Mahere, 'n woordvoerder vir die MDC, gesê.
Aleshina het daarna 'n klagte teen Biti aanhangig gemaak.
Hy is in hegtenis geneem en aangehou toe hy na die polisiestasie is om sy weergawe van gebeure te gee, het Mahere gesê.
"Biti se enigste misdaad was dat hy die korrupsieskandaal oor die grondtransaksie met die Harare-lughawepad, waarby Aleshina en sakelui met bande met [pres.] Emmerson Mnangagwa betrek word, aan die groot klok gehang het."
In die hof het aanklaer Idah Maromo aangevoer Biti het Aleshina aangerand deur haar te dreig, sy vinger na haar te wys en luidkeels beledigings na haar te skreeu in 'n poging vrees by haar in te boesem.
Biti ontken die aanklag teen hom en sy party beskryf dit as "oordrewe" en 'n manier om partylede en amptenare te teiken.
Sy regsverteenwoordiger, Alec Muchadehama, het aangevoer die Zimbabwiese polisie "werk nie op hul eie nie".
"Daar is 'n mag van buite wat hulle aansê wat om te doen en wie om in hegtenis te neem," het hy gesê.
Biti is vantevore al aangekla van onder meer verraad.
Die Zimbabwiese polisie het in die verlede al verskeie lede van die opposisie aangekeer; iets wat die MDC aanvoer is 'n manier om die party se stryd teen die regerende ZANU PF te verswak.